b'\n_START_ARTICLE_\nIlkka Auer (juoksija)\n_START_PARAGRAPH_\nIlkka Kullervo Auer (16. maaliskuuta 1930 Viipuri \xe2\x80\x93 16. elokuuta 2013 Helsinki) oli suomalainen kest\xc3\xa4vyysjuoksija. H\xc3\xa4nen p\xc3\xa4\xc3\xa4lajinsa oli 3\xc2\xa0000 metrin estejuoksu, jossa h\xc3\xa4n teki Suomen-enn\xc3\xa4tyksen ja maailman kaikkien aikojen viidenneksi parhaan tuloksen vuonna 1956._NEWLINE_Auer juoksi uransa ensimm\xc3\xa4isen estejuoksun kes\xc3\xa4ll\xc3\xa4 1956 Myllykoskella. Pari viikkoa my\xc3\xb6hemmin h\xc3\xa4n alitti ensimm\xc3\xa4isen kerran yhdeks\xc3\xa4n minuutin rajan Varkaudessa ajalla 8.57,2. Budapestissa 20. lokakuuta 1956 h\xc3\xa4n juoksi uransa kuudennen estejuoksun maaottelussa Unkaria vastaan, h\xc3\xa4visi niukasti is\xc3\xa4nt\xc3\xa4maan S\xc3\xa1ndor Rozsny\xc3\xb3ille ja Laszl\xc3\xb3 Jeszenskylle ja paransi Suomen-enn\xc3\xa4tyksen aikaan 8.42,4, joka j\xc3\xa4i tuon vuoden maailmantilaston viidenneksi parhaaksi tulokseksi ja oli my\xc3\xb6s kaikkien aikojen maailmantilastossa viides. My\xc3\xb6hemmin samana vuonna Melbournen olympialaisissa h\xc3\xa4n karsiutui alkueriss\xc3\xa4._NEWLINE_Auer edusti Suomea 10 maaottelussa, joissa h\xc3\xa4n juoksi 12 kilpailua. Estejuoksun lis\xc3\xa4ksi h\xc3\xa4n juoksi maaotteluissa kahdesti 10\xc2\xa0000 metri\xc3\xa4 ja kerran 1\xc2\xa0500 metri\xc3\xa4. Maaottelujuoksunsa Auer voitti vuonna 1957 Suomi\xe2\x80\x93Ranska\xe2\x80\x93Norja-ottelussa sek\xc3\xa4 vuonna 1958 Suomi\xe2\x80\x93Ranska-ottelussa. H\xc3\xa4n juoksi 3\xc2\xa0000 metrin esteet my\xc3\xb6s Balkan \xe2\x80\x93 Pohjola -ottelussa vuonna 1957._NEWLINE_Auerin enn\xc3\xa4tysaika 8.42,4 s\xc3\xa4ilyi Suomen-enn\xc3\xa4tyksen\xc3\xa4 vuoteen 1962. Vuonna 1957 h\xc3\xa4n oli Suomen tilaston ykk\xc3\xb6nen ja maailmantilaston kuudestoista ajalla 8.52,0. Vuonna 1958 h\xc3\xa4nen tuloksensa 8.56,4 riitti Suomen tilastossa nelj\xc3\xa4nteen ja maailmantilastossa 41. sijaan._NEWLINE_Seuratasolla Auer edusti Jyv\xc3\xa4skyl\xc3\xa4n Veikkoja, Mouhij\xc3\xa4rven Urheilijoita ja huippuvuosinaan Haminan Tarmoa. H\xc3\xa4n voitti Suomen-mestaruuden maastojuoksun lyhyell\xc3\xa4 matkalla 1956 ja 3\xc2\xa0000 metrin estejuoksussa 1957. Auerilla oli pituutta 184\xc2\xa0senttimetri\xc3\xa4.'